Solidariteit rig skrywe namens lede aan NWU oor voorgestelde herstrukturering - Solidariteit WêreldSolidariteit Wêreld
Tuis › Mediaverklarings › Solidariteit rig skrywe namens lede aan NWU oor voorgestelde herstrukturering
Solidariteit rig skrywe namens lede aan NWU oor voorgestelde herstrukturering
Dinsdag | 05 April | 2016
Die vakbond Solidariteit het gister middag in ’n skrywe aan die Noordwes-Universiteit (NWU) versoek dat die Universiteit inligting aangaande die voorgestelde afleggings aan die vakbond bekend maak. Dit volg nadat die NWU onlangs in ’n skrywe aan personeel die aanvang van ’n herstruktureringsproses aangekondig het.
“In die versoek aan die NWU vra ons die Universiteit om onder andere, ingevolge artikel 189(3)(a) van die Wet op Arbeidsverhoudinge, die operasionele vereistes vir die beoogde afleggings te stipuleer,” het Johan Botha, adjunkhoofsekretaris van die professionele bedryf by Solidariteit, gesê.
“Solidariteit versoek ook in die skrywe om by konsultasies tydens die afleggingsproses betrek te word en herinner die Universiteit daaraan dat geen werknemer op grond van operasionele vereistes beïnvloed mag word alvorens daar nie met die vakbond in terme van al die items in artikel 189(3) van die Wet op Arbeidsverhoudinge gekonsulteer is nie,” het Botha gesê.
Solidariteit verteenwoordig 264 lede by die NWU.